Йәшлек дәрте, тип һүҙ башлаһам да, уңыштың башы, әлбиттә, бала саҡҡа барып тоташа. Уйын көйҙәрен көйләп йөрөгән улдарының музыкаль һәләтен тойоп ҡалған ата-әсә уны дүрт йәшенән үк музыка мәктәбенә алып бара. Артабан да йүнәлеш биреп, төп терәк һәм кәңәшсе булып тороусы кешеләре Искәндәрҙең атаһы – билдәле йырсы Алмас Ғафаров һәм шулай уҡ сәнғәт донъяһына мөкиббән ғашиҡ әсәһе Йәмилә апай. Уларға рәхмәттәре сикһеҙ егеттең. Рәхмәт тигәндән, һәр саҡ уҡытыусыһы Рөстәм Шәйхет­диновты телгә алмай ҡалмай пианист. Уның тураһында айырым бер йылылыҡ һәм рәхмәт тойғоһо менән һөйләй. «Әгәр Рөстәм Рәжәп улы булмаһа, конкурстар ҙа, яуланған уңыштарымдың береһе лә булмаҫ ине», – ти. Остазына кеше булараҡ та һоҡланып ҡарай. «Ул шул тиклем өлгөр, бер ҡасан да тик ултырмай, ваҡытын дөрөҫ итеп файҙалана белә, һәр саҡ камиллыҡҡа ынтыла, ирешкәне менән хушһынып, туҡтап ҡалмай, алға бара, хеҙмәт ярата, әүҙем ойоштороусы», – ти уҡытыусыһы тураһында. Искән­дәрҙең үҙен дә күҙәтеп ултырам, остазының был һыҙаттары уға ла күсмәй ҡалмаған бит.